Gebyret for erhvervsaffald, som trådte i kraft 1. januar 2010, har mildt sagt været upopulært. Virksomheder i Nordjylland har derfor nægtet at betale det, så nu skylder de kommunerne millioner af kroner. Hvor virksomhederne har fået rykkere har kommunerne til gengæld fået klager. 3000 var det blevet til fire måneder efter gebyret trådte i kraft. - Rigtig mange virksomheder har allerede en privatordning eller generer ikke noget affald og synes jo selvfølgelig, at det er mærkeligt, at de skal betale for at få samlet noget ind man ikke har. De er jo vant til, at man betaler for det man får. At der så kommer en offentlig instans, og kræver penge op for at samle affald ind, som man ikke har noget med at gøre, det synes det jo er mærkeligt at man skal betale til, siger Miljøchef Jakob Zeuthen fra Dansk Erhverv til P4 Nordjylland. P4 Nordjylland har lavet en rundringning, som viser, at følgende kommuner har restancer for gebyret: Aalborg Kommune: 1,3 millioner kroner Hjørring Kommune: ca. 2 millioner kroner Frederikshavn Kommune: ca. 700.000 kroner Rebild Kommune: 780.000 kroner. Vesthimmerland Kommune: 875.000 kroner Nu er det op til SKAT at kræve pengene ind.

Referat:
Virksomhederne i Nordjylland skylder kommunerne millioner af kroner, fordi de nægter at betale et affaldsgebyr, som trådte i kraft 1. januar 2010.